नयी दिल्ली : अफगान में अपनी राजनीतिक पकड़ मजबूत बनाये रखने को लेकर भारत ने रूस की राजधानी मॉस्को में शनिवार को होने वाली मॉस्को फॉरमैट टॉक्स बैठक में शामिल होने का निर्णय लिया है। अफगानिस्तान में शांति स्‍थापित को लेकर होने वाली इस महत्‍वपूर्ण बैठक में अफगान तालिबान के प्रतिनिधि मौजूद रहेंगे। रूसी विदेश मंत्रालय ने बताया कि इस बातचीत में अफगान तालिबान के प्रतिनिधि के अलावा भारत के दो रिटायर्ड अफसर मौजूद रहेंगे। यह पहली बार है जब भारत तालिबान के साथ मंच साझा कर रहा है। उल्‍लेखनीय है कि पहले यह बैठक 4 सितंबर को प्रस्तावित थी लेकिन अाखिरी समय में अफगान सरकार के पीछे हटने के बाद इसे रद्द कर दिया गया था। भारतीय विदेश मंत्रालय के प्रवक्ता रवीश कुमार ने कहा कि अफगानिस्तान मुद्दे पर होने वाली बैठक में भारत गैर-आधिकारिक रूप से हिस्सा लेगा। इसमें अफगानिस्तान में राजदूत रहे अमर सिन्हा और पाकिस्तान में उच्चायुक्त रहे टीसीए राघवन भाग लेंगे। रवीश कुमार के मुताबिक- भारत की हमेशा से यही नीति रही है कि इस तरह के प्रयास अफगानिस्तान की अगुआई, अफगानिस्तान के हक और अफगान सरकार के सहयोग से होने चाहिए। रूसी समाचार एजेंसी तास के मुताबिक, यह दूसरा मौका है जब रूस युद्ध से प्रभावित अफगानिस्तान में शांति के लिए क्षेत्रीय ताकतों को एक साथ लाने का प्रयास कर रहा है। रूसी विदेश मंत्रालय के मुताबिक, इस वार्ता में भाग लेने के लिए अफगानिस्तान, भारत, ईरान, चीन, पाकिस्तान, अमेरिका, कजाखस्तान, किर्गिस्तान, ताजकिस्तान, तुर्कमेनिस्तान और उज्बेकिस्तान को बुलाया गया है। भारत ने इस बैठक में हिस्सा लेने का निर्णय राष्ट्रपति व्लादिमीर पुतिन की भारत यात्रा के दौरान हुई द्विपक्षीय वार्ता के बाद लिया। भारत व रूस दोनों देश अफगानिस्तान में संयुक्त विकास परियोजनाएं भी चला रहे हैं।